১৯৮৫ সালের নভেম্বরে পাড়ি জমালাম ঢাকায়। আবার সেই সম্পাদনার পেশায় নিয়োজিত হলাম। মাসিক আল ইত্তেহাদ, মাসিক উম্মাহ ডাইজেস্ট, সম্পাদনা করলাম দুই বছর। ১৯৮৭ সালে যোগ দিলাম মাহবুবুল হক ভাইয়ের আমন্ত্রণে মতিঝিল পিসিপি লিমিটেডে। সেখানে সৃজন প্রকাশনীর সম্পাদনার দায়িত্ব পালন শেষে ১৯৯২ সালের নভেম্বর মাসে যোগ দিলাম বিআইসিতে। মাসিক ‘পৃথিবীর’ দায়িত্বভার পড়লো আমার ওপর। মল্লিক ভাই তখন দেখতেন মাসিক ‘কলম’। কয়েক বছর পর মল্লিক ভাই বিআইসি ছেড়ে চলে গেলেন প্রত্যাশা প্রাঙ্গণে। বাংলাদেশ সংস্কৃতি কেন্দ্রে। তখন সাহিত্য পত্রিকা ‘কলমের’ সম্পাদনার দায়িত্বভারও পড়লো আমার কাঁধে। ২০০৪ সালে সরকারিভাবে ডিক্লারেশন পেল। তখন থেকেই মাসিক নতুন কলমের সম্পাদক ও প্রকাশক হলাম আমি। ২০১৩ সালে বিআইসি থেকে অবসর গ্রহণ করলাম। এর পূর্বেই মাসিক নতুন কিশোরকণ্ঠের সম্পাদক হিসেবে নিযুক্ত হলাম। এর আগে ছিলাম উপদেষ্টা সম্পাদক। ১৯৯২ থেকে কিশোরকণ্ঠ মূলত আমিই সম্পাদনা করছি। সম্পাদনার পাশাপাশি আমার সাহিত্যের মূল যে কাজÑ লেখালেখি, সেটা অব্যাহত রেখেছি বরাবর। এখনও লেখালেখি ও সম্পাদনা নিয়েই আছি।